Diari Oficial de la Generalitat Valenciana


Sumari del DOGV 1344, del 11-07-1990 (1990/818168)

ORDRE de 25 de juny de 1990, de la Conselleria de Sanitat i Consum, per la qual es regula la prescripció de la vacuna contra l'hepatitis B.
-------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1990/06/25/(2)/dof/vci/html**

### Dades del document

Número de DOGV
:   1344

Data del DOGV
:   11-07-1990

Secció del DOGV
:   DISPOSICIONS GENERALS

Número del document
:   1990/818168


Data del document
:   25-06-1990

Organisme emissor
:   Conselleria de Sanitat i Consum

Tipus de document
:   Ordre

Anàlisi jurídica

Ordre de 25 de juny de 1990, de la Conselleria de Sanitat i Consum, per la qual es regula la prescripció de la vacuna contra l'hepatitis B.  
El Reial Decret 93/89, de 20 de gener, deroga el Reial Decret 3179/83, de 23 de novembre, que regulava el subministrament, la distribució, la prescripció i el control de l'administració de la vacuna contra l?hepatitis B, puix que actualment no existeixen els problemes de producció d'aleshores.   
L'hepatitis B afecta especialment aquells grups de població qualificats de risc. Per això, continua sent necessari regular la seua administració, a fi d'evitar la innecessària aplicació de la vacuna a aquelles persones ja immunitzades i de garantir-la a aquelles amb major risc de contraure la malaltia.  
Aquesta Conselleria té atribuïdes, dins la Comunitat Autònoma, les competències per al desplegament de la programació i actuació sanitària encaminada a la protecció i promoció de la salut i per això, fent ús d'aquestes prerrogatives i d?acord amb la disposició addicional del Reial decret 93/89,  
ORDENE:  
Article primer  
Sols es recomanarà la vacunació segons els informes clínics, serològics i epidemiològics a les persones que pertanyen a alguns dels següents grups de població sotmesos a risc:  
a) Personal sanitari o que treballe en institucions sanitàries exposades a contactes amb sang.  
b) Pacients sotmesos a hemodiàlisi, receptors de transfusions sanguínies o hemoderivats.  
c) Persones que practiquen puncions cutànies freqüents no controlades mèdicament (addictes a drogues per via parenteral).  
d) Deficients mentals atesos en institucions.  
e) Interns en institucions penitenciàries.  
f) Persones que convisquen o que tinguen contactes sexuals amb portadors crònics del virus de l?hepatitis B.  
g) Xiquets nats de mares portadores.  
h) Les persones amb múltiples contactes sexuals.  
i) El personal no sanitari amb una professió de risc elevat (funcionaris d'institucions penitenciàries, bombers, policia, personal d'ambulàncies, personal que aten deficients mentals, personal de neteja que puga tenir contacte amb sang i derivats).  
j) Els menors dependents de la Direcció General de Serveis Socials de la Conselleria de Treball i Seguretat Social (Consell de Protecció i Defensa del Menor).  
k) Viatgers a països d'alt risc d'infecció pel virus de l?hepatitis B, l?estada dels quals siga superior a 6 mesos.  
l) Persones que hauran tingut una exposició accidental percutània o a través de mucoses amb sang presumptament contaminada amb antígen HBs.  
Article segon  
Seran requisits previs a la prescripció de la vacuna pels metges i a la seua dispensació per les oficines de farmàcia de la Comunitat Valenciana, la realització de les proves serològiques als grups de risc que se n'establiran, així com tots els requisits de prescripció i dispensació que la Conselleria de Sanitat i Consum haurà determinat o determine.  
La realització de les esmentades proves se podrà fer als laboratoris que, a aquest efecte, seran autoritzats per la Direcció General de Planificació de l'Assistència Sanitària.  
Article tercer  
El control i l'avaluació de les activitats a què fa referència aquesta Ordre serà realitzat pel òrgans competents de la Conselleria de Sanitat i Consum.  
DISPOSICIONS FINALS  
Primera  
Es faculta la Direcció General de Planificació de l'Assistència Sanitària i el Servei Valencià de Salut per a l'adopció de les mesures necessàries i la resolució de totes les qüestions que suscite l'aplicació d'aquesta Ordre en l'àmbit de les seues respectives competències.  
Segona  
Aquesta Ordre entrarà en vigor l?endemà de la seua publicació al Diari Oficial de la Generalitat Valenciana.  
València, 25 de juny de 1-990.  
El Conseller de Sanitat i Consum,   
JOAQUIN COLOMER SALA


Còpia Permalink ELI